Riendzo ra mina na tatana ra ku ya ekaya a ri lehile ku tlula leswi ndlela leyi a ndzi yi fambisa xiswona hi masiku loko ndzi ya kumbe ku vuya exikolweni. Moya wo oma, wo xeka, a wu hunga hi rivilo na ku pfumala ntsetselelo. Wu tlakusa ritshuri na swiribyana. Swi hi ba swikandza. Hi tlunyiwa mahlo. Hi ahlamisa milomo hi nga swi lavi. Moya wa ritshuri wu pfala mpfhuka exikarhi ka hina na dyambu. Ku vonakala ka dyambu a ku nga ha basangi. Empfhukeni a ku omile onge kun'wana ematikweni ya le kule a ko tshwa nhova. Hi nkarhi wa kona a ku nga fambi munhu exitarateni. A ko va hina vambirhi ntsena. Na hina a hi famba hi nga ri ku hlamulaneni. Mbilu ya mina yi vavela tatana na ku tlurisa. Emahlomulweni ya yena ya ku siyiwa hi nsati, ntumbuluko a wa ha ya mahlweni wu n'wi ba hi swiribyana na ritshuri.